**Utkast til forskrift om transfettsyrer i næringsmidler**

**Hjemmel:** Fastsatt av Helse- og omsorgsdepartementet, [dato] med hjemmel i lov 19. desember 2003 nr. 124 om matproduksjon og mattrygghet mv. (matloven) § 9 første ledd, jf. delegeringsvedtak 19. desember 2003 nr. 1790.

Forskriften er meldt til EFTAs overvåkingsorgan i henhold til kravene i lov 17. desember 2004 nr. 101 om europeisk meldeplikt for tekniske regler (EØS-høringsloven) og vedlegg II kap. XIX nr. 1 (direktiv 98/34/EF endret ved direktiv 98/48/EF).

**§ 1** *Formål*

Denne forskriften skal bidra til å fremme helse i befolkningen ved å begrense innholdet av industrielt fremstilte transfettsyrer i næringsmidler.

**§ 2** *Virkeområde*

Denne forskriften gjelder fettstoffer og næringsmidler som inneholder fettstoffer.

Forskriften gjelder likevel ikke naturlig forekommende innhold av transfettsyrer i animalske fettstoffer, eller produkter som er særlig regulert i annen lovgiving.

**§ 3** *Definisjoner*

I denne forskriften menes med:

a) Transfettsyrer: Fettsyrer med minst én ikke-konjugert (dvs. avbrutt av minst én metylengruppe) karbon-karbon-dobbeltbinding i trans-konfigurasjonen.

b) Sluttforbruker: Den endelige forbruker av et næringsmiddel som ikke bruker næringsmiddelet som ledd i et næringsmiddelforetaks virksomhet.

**§ 4** *Forbud*

Det er ikke tillatt å omsette til sluttforbruker produkter som omfattes av forskriften og som inneholder mer enn 2 gram transfettsyrer pr. 100 gram fett.

**§ 5** *Tilsyn og vedtak*

Mattilsynet fører tilsyn og kan fatte nødvendige enkeltvedtak, jf. matloven § 23, for å oppnå etterlevelse av bestemmelser gitt i eller i medhold av denne forskriften. Mattilsynet kan også fatte enkeltvedtak i henhold til matloven § 24 til § 26.

**§ 6** *Straff*

Overtredelse av bestemmelser gitt i denne forskriften eller enkeltvedtak gitt i medhold av forskriften, er straffbart i henhold til matloven § 28.

**§ 7** *Overgangsbestemmelse*

Produkter som er fremstilt før forskriftens ikrafttredelse, kan markedsføres til lagrene er tomme.

**§ 8** *Ikrafttredelse*

Denne forskriften trer i kraft 15. januar 2014.